
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 25 februarie 2009               

PL-x  95/2009                     


AVIZ
asupra Propunerii legislative pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, trimisă cu adresa nr. Pl x 95 din 11 februarie 2009 şi înregistrată cu nr. 31/191 din 12.02.2009.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins Propunerea legislativă în şedinţa din 04.02. 2009.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 25 februarie 2009.

Propunerea legislativă are ca obiect de reglementare modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, cu modificările ulterioare.
Propunerea legislativă se doreşte a fi aplicată persoanelor care au efectuat stagiul militar în cadrul unităţilor de muncă aflate în subordinea unor ministere, dar şi persoanelor care au efectuat stagiul militar în detaşamentele de muncă din cadrul Direcţiei Generale a Serviciului Muncii în perioada 1950-1961. Aceasta presupune extinderea efectelor reparatorii ale legii la mai mulţi beneficiari, respectiv la persoanele care au fost în armată în cadrul Ministerului Forţelor Armate, persoane care au efectuat stagiul militar obligatoriu, deşi acestea efectuau o îndatorire fundamentală a cetăţeanului, reglementată prin lege. Întrucât propunerea legislativă implică modificarea prevederilor bugetului de stat, sunt aplicabile prevederile art. 111 alin (1) teza a III-a din Constituţia României, republicată, deci este obligatoriu să se transmită punctul de vedere al Guvernului.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr.889/28.07.2008.

În urma dezbaterilor, Comisia juridică, de disciplină şi imunităţi a hotărât, cu majoritate  de voturi, (4 voturi împotrivă) avizarea negativă a acestei iniţiative legislative, întrucât nu sunt prevăzute sursele de finanţare, contravenind astfel prevederilor art. 138 alin. (5) din Constituţia României, republicată şi art. 15 din Legea nr. 50/2002 privind finanţele publice, cu modificările ulterioare.
Totodată semnalăm că nu s-a primit un punct de vedere al Guvernului, potrivit art. 111 alin. (1) teza a II-a din Constituţia României, republicată.

În raport de obiectul şi conţinutul reglementării,  propunerea legislativă face parte din categoria legilor ordinare. 

                                 PREŞEDINTE,                        SECRETAR,

                                   Daniel BUDA              Gabriel ANDRONACHE
Consilier, Paul Şerban

